Kassett-tehnoloogia

Kassett-tehnoloogia (inglise "cassette technology") on Soome ettevõttes Liftec Oy välja töötatud ja toodetav ro-ro- ja con-ro-laevade lastide käitlemissüsteem. Konteinerid, masinad ja seadmed ning lahtine tükikaup tõstetakse tõstukiga kassettalusele, mis viiakse terminalitraktori ja kassetitreileri abil laeva. Kassetitreiler juhitakse kasseti alla, misjärel tõstetakse kassett maapinnast lahti, teisaldatakse ja lastakse tagasi kaile või laevatekile.
1990. aastate algul arendati välja uus ro-ro-laevade laadimise tehnoloogia. Leiti, et rulltreileritest ökonoomsem on kasutada ilma ratasteta, oma „jalgadel” seisvaid kassettaluseid, mida transporditakse laevale ja tagasi terminalitraktoriga ühendatud spetsiaalse liikuva platvormi abil. Kassetitehnoloogia võttis kasutusele 1991. aastal Transfennica Oy. 
Ülevaade.
Kassett-tehnoloogia puhul kasutatakse ilma ratasteta aluseid ehk kassette. Kassett ("cassette") on terasest platvorm tükikaupade, masinate ja seadmete ning konteinerite vedamiseks ro-ro- ja con-ro laevadega. Kassettalus sobib hästi ka lahtise kauba transportimiseks. Selleks kinnitatakse veos koormarihmadega aluse külge.
Konteiner, tsistern, mõni muu veoühik või tükikaup tõstetakse kassettalusele. Terminalitraktori ja kassetitreileri abil veetakse kassetid kaubaga ro-ro-laeva tekile ja asetatakse merereisil nihkumise vältimiseks tihedalt üksteise kõrvale. Kassetitreiler ehk translifter kujutab endast terminalitraktorist juhitavat ja hüdrauliliselt tõstetavat põhjaga haagis-teisaldusseadet. Kassetitreileril on kaheksa rattapaari täiskummirattaid neljal teljel ning sellega veetakse kassettaluseid terminalist laeva ja tagasi. Kassetitreilerid on rulltreilerite tehnoloogia edasiarendus.
Kassettide kasutamine lühendab ro-ro-aluse laadimisaega, mis on sagedaste üksteise järgi toimuvate laevareiside puhul ülioluline. Kassettide ehitus võimaldab sadamates kaupade käsitlemist sto-ro ("stowable ro-ro") põhimõtte järgi. Kaubad tõstetakse sadamaterminalis kasseti platvormile ja transporditakse laeva kassetitreilerite (translifterite) abil. Tänu võimalusele paigutada kassette ilma vahedeta üksteise kõrvale, on võimalik hoida laevatekil kokku tekipinda 10–25%. Tänu plokkpaigutusele hoitakse kokku ka arvestatavalt tööjõukulusid. Tühje kassette saab asetada virna viie-kuuekihiliselt.
Kassetid on võimelised kandma 4 TEU-d või muud lasti kogukaaluga 90 tonni. Sellele võib asetada üksteise peale kaks 40-jalast konteinerit. Laeva lastiruumi kasutamine on eriti tõhus, kui konteinereid veetakse kassettalustel laevas kahes kihis. Veoühikud kassettalustel on sadamas ootamas ja laeva saabumisel suudavad terminalitraktorid toimetada laevatekkidele ning sealt välja mõne tunni jooksul sadu kassettaluseid.
Translifter on madal ja ülistabiilne, selle ehitus on lihtne, mistõttu on ka nende hooldusvajadus minimaalne. Transliftereid kasutades saab laadida ühe terminalitraktoriga laevatekile tunnis 600 tonni kaupa või 40 TEU jagu konteinereid. Kui kassettalused kuuluvad tavaliselt laevaomanikule, siis kassetitreilerite ja terminalitraktorite omanikeks on stividorettevõtted. Kassette, mis pole parajasti kasutusel, hoitakse või veetakse laevatekil virnas. Neid teisaldatakse enamasti nelja-viie kaupa.
Kassetitehnoloogia kasutamise eelised: